6 Eupša go na le boikgantšho bjo bongwe bjoo bo ka senyago ditswalano tša rena le ba bangwe, kudukudu segwera sa rena le Jehofa. Boikgantšho bjo bjalo bo ka dira gore re kgopišege ge re newa keletšo. Bo ka ba bja dira gore re gane keletšo go e na le go e amogela ka boikokobetšo. (Psalme 141:5) Boikgantšho bja mohuta wo bo hlaloswa e le go ipona goba go “ikgogomoša moo go bonagatšwago ke batho bao gantši ba iponago ba le bohlokwa go feta batho ba bangwe.” Jehofa o hloile boikgantšho bja mohuta woo. (Hesekiele 33:28; Amose 6:8) Eupša Sathane o thaba kudu ge batho ba ekiša boikgantšho bja gagwe gomme ba ikgogomoša. Nagana kamoo Sathane a ilego a thaba ka gona ge Nimirode, Farao le Abesalomo ba be ba bontšha boikgantšho bjo bobe ka go ikgogomoša! (Genesi 10:8, 9; Ekisodo 5:1, 2; 2 Samuele 15:4-6) Le gona boikgantšho ke bjona bo dirilego gore Kaine a lahlegelwe ke tswalano ya gagwe le Modimo. Jehofa ka boyena o ile a eletša Kaine, eupša ka ge a be a ikgantšha kudu, o ile a palelwa ke go theetša. O ile a thatafiša hlogo, a gana temošo ya Modimo, gomme a direla Jehofa sebe gabonolo.—Genesi 4:6-8.